Justisminister Anundsen vil at folk bryr seg

VIL HA INNGRIPEN: Folk må gjerne bry seg og gripe inn innenfor lovens rammer dersom de er i nærheten av et personran, mener justisminister Anders Anundsen. Foto: Kyrre Lien

Dersom folk kommer over personran på gaten: - Må ikke være redd for å gripe inn

Justisminister Anders Anundsen mener folk ikke må la seg skremme fra å gripe inn dersom de kommer over personran.

Oppdatert 28. oktober 2013

Artikkelen er over seks år gammel

- Uten at jeg kommenterer den konkrete saken der noen grep inn mot ranere, så må ikke folk være redd for å gripe inn dersom de kommer over ran- eller ransforsøk av personer på gaten - innenfor de rammene som loven setter.

- Det er lov å hjelpe et ransoffer og bistå andre i en nødsituasjon, sier Anders Anundsen til VG.

Han ønsker ikke at forbipasserende selv skal ty til vold mot ranere, men opptre støttende og oppholdende for offeret - slik at politi blir varslet og innfinner seg så raskt som mulig.

Reagerer sterkt

Anundsen reagerer sterkt på alle ransepisodene i Oslo de siste dagene og ukene.

I september var det 109 personran i Oslo og hittil i oktober har det vært 98 ran.

Anundsen reagerer også på at flere av personranene skal være begått av asylsøkere som har fått avslag på sine søknader om opphold i landet.

- Dette er en dramatisk økning i denne typen ran og helt uakseptabelt. Dette fører til at folk er utrygge i sin egen by. Derfor er det viktig at politiet har opprettet en egen ransgruppe og tar dette på alvor. Oslopolitiet skal være mer synlige for å forebygge og øke tryggheten fremover, sier Anundsen.

Slo raner i ansiktet

I saken der en tiåring ble utsatt for et ran i Oslo, var det en 17-åring som var mest aktiv under angrepet på ranerne. Han satt i ettermiddag i avhør på Stovner politistasjon.

Faren til 10-åringen sier til VG mandag kveld at han er glad for at noen grep inn da sønnen ble ranet, og at han håper de to slipper straff.

Politiet har siktet 17-åringen for legemsbeskadigelse etter at han sparket og slo den 18 år gamle raneren i ansiktet - også mens han lå nede. Da politiet kom til stedet lå ranerens tenner utslått på fortauet.

Politiet i Oslo advarer nå mot å gripe inn ved å bruke vold mot ranerne.

Politimester advarer

- Vi har registrert, spesielt i sosiale medier, at det er en stor grad av sympati med de som har utøvd volden. Men sett fra politiets side, så er ikke dette i tråd med norsk strafferett. Du kan ikke ta loven i egne hender, sier konstituert politimester, Roger Andresen.

- Dersom det skjer kriminalitet, er det beste å ringe politiet først. Deretter kan du vurdere egne evner og eventuelt hjelpe, legger han til.

Vil sende ut asylsøkere

Justisminister Anundsen mener det er et annet hovedgrep i forebyggingen av denne typen kriminalitet å sende ut de 5000 asylsøkerne som oppholder seg her til tross for avslag på asylsøknadene.

- I tillegg må vi i større grad enn i dag bruke lukkede mottak, sier Anundsen.

På lengre sikt vil han ha sterkere oppmerksomhet om tidlig innsats fra både politi, barnevern, skole, foreldre og ungdomsarbeidere som for eksempel oppdager atferdsendringer blant unge.

Publisert: 28.10.13 kl. 21:01 Oppdatert: 28.10.13 kl. 21:47

Les også

Mer om Ran